Пенчо Славейков
Майчина песен

chitanka.info

Майчина песен[0]

Нанкай ми! Защо проплака?

Нанкай, попан мой юнак!

Иска тетка ли да чака? —

Късно е, и вънка мрак.

Късно татко ще си дойде

от пазар… Фу! Как бухти

вънка вихъра и броди

край прозорци и врати.

Сипе сняг. Дали го свари

на полето?… Дали той

ще да смогне да превари?

Нанкай ми, соколе мой!

Вихъра вилней в полето

и прокоба зла реди…

Но над татка от небето,

детко, дядо боже бди.

Че го свидна рожба чака

знае, дядо боже, той…

Нанкай и недей ми плака,

нанкай ми, соколе мой!

[0] В сп. „Цвят“, кн. 7–8, 1897 г. — Славейков е превел Лермонтовото стихотворение „Казашка песен“, също така с приспивни думи на майката към детето. Срв. Също приспивната песен на Славейков „Нани, нани, рожбо мила“ в поемата му „Коледари“ (в „Епически песни“). ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.